4.		Spoločenská zmluva o založení
			spoločnosti s ručením obmedzeným (1) (§ 105 – 153 OZ)
Čl. I 
Zmluvné strany
1.	Jozef Sivý, bytom Čajakova ul. č. 2, 010 01 Žilina, nar. 15. 4. 1960, r. č. ...............................
2.	Ján Biely, bytom Puškinova ul. č. 2, 010 01 Žilina, nar. 27. 7. 1959. r. č. ...................................
3.	Peter Čierny, bytom Moyzesova ul. č. 20, 010 01 Žilina, nar. 1. 11. 1962, r. č. ............................
4.	Karol Zelený, bytom Nábrežná ul. č. 9, 010 01Žilina, nar. 31. 12. 1958. r. č. .............................
5.	Pavol Modrý, bytom Závodská ul. č. 15, 010 01Žilina, nar. 1. 1. 1963. r. č. ...............................
uzavierajú túto 
spoločenskú zmluvu o založení spoločnosti s ručením obmedzeným
Čl. II
Obchodné meno
Spoločníci sa dohodli na založení spoločnosti s ručením obmedzeným podľa ustanovení § 105 až 153 Obch. zákonníka s obchodným menom 
EKOSPOL, spol. s r.o.
Čl. III
Sídlo spoločnosti
Sídlom spoločnosti je Žilina, Hlinkovo námestie č. 10.
Čl. IV
Predmet podnikania spoločnosti
Predmetom podnikania je :
1.	výroba a predaj výrobkov z recyklovaného papiera,
2.	nákup, predaj a sprostredkovanie predaja výrobkov z papiera v rozsahu voľných živností,
3.	poradenská a expertízna činnosť v oblastiach súvisiacich s predmetom činnosti. 
Čl. V
Doba trvania spoločnosti
Spoločnosť sa zakladá na dobu neurčitú. 
Čl. VI
Základné imanie a vklady spoločníkov
1.	Základné imanie spoločnosti je 5 000 € (slovom päťtisíc eur) a je vytvorené výlučne peňažnými vkladmi zakladateľov, ktoré budú v plnej výške splatené pred dňom podania návrhu na zápis spoločnosti do obchodného registra. 
2.	Výška vkladov jednotlivých spoločníkov je nasledovná: 
–	Jozef Sivý	1 000 € (slovom jedentisíc eur), t. j. 20 %,
–	Ján Biely	1 000 € (slovom jedentisíc eur), t. j. 20 %,
–	Peter Čierny	1 000 € (slovom jedentisíc eur), t. j. 20 %,
–	Karol Zelený	 1 000 € (slovom jedentisíc eur), t. j. 20 %,
–	Pavol Modrý	 1 000 € (slovom jedentisíc eur), t. j. 20 %
3.	Zakladatelia sa dohodli, že správcom vkladov pred zápisom spoločnosti do obchodného registra bude Jozef Sivý, bytom Žilina, Čajakova ul. č. 2. 
Čl. V
Práva a povinnosti spoločníkov
1.	Spoločník má právo: 
1.1	Nahliadať do všetkých dokladov spoločnosti. 
1.2	Byť informovaný o stave majetku spoločnosti, výsledkoch hospodárenia a spôsobe vedenia spoločnosti. 
1.3	Predkladať orgánom spoločnosti návrhy a vyžadovať od nich vysvetlenia skutočností súvisiacich s činnosťou spoločnosti. 
Tieto svoje práva môže spoločník uplatniť sám alebo na vlastné náklady prostredníctvom ním poverených osôb. 
2.	Spoločník má nárok na podiel na zisku spoločnosti vo výške zodpovedajúcej jeho vkladu vloženému do spoločnosti. 
3.	Spoločník je povinný: 
3.1	Splatiť svoj vklad vo výške a v lehote uvedenej v Čl. VI tejto zmluvy. Pri omeškaní plnenia zaplatí spoločník úrok z omeškania vo výške 10 % z dlžnej čiastky. 
3.2	Prispieť na úhradu strát spoločnosti peňažným plnením nad výšku svojho vkladu, a to až do jeho dvojnásobku. 
3.3	Zdržať sa konania, ktoré by mohlo poškodiť záujmy spoločnosti a zachovávať obchodné tajomstvo. 
Čl. VI
Obchodné podiely spoločníkov a ich prevod
1.	Obchodné podiely spoločníkov sú vypočítané podľa pomeru ich vložených vkladov k základnému imaniu spoločnosti a sú uvedené v Čl. IV tejto zmluvy. 
2.	Obchodný podiel je možné dediť, deliť a prevádzať na tretiu osobu len so súhlasom valného zhromaždenia spoločnosti. Zakladatelia spoločnosti majú prednostné právo na prevzatie voľného obchodného podielu v pomere, ktorý sa rovná pomeru ich vkladov. Toto právo musia uplatniť najneskôr do troch týždňov odo dňa, kedy boli o tejto možnosti informovaní. 
3.	Nový spoločník musí písomne potvrdiť v zmluve o prevode obchodného podielu, že pristupuje k spoločenskej zmluve. Jeho podpis na zmluve musí byť úradne overený. 
Čl. VII
Valné zhromaždenie
1.	Valné zhromaždenie spoločníkov je najvyšším orgánom spoločnosti. Spoločníci si spomedzi seba na prvom valnom zhromaždení volia predsedu zhromaždenia. Jeho funkčné obdobie trvá tri roky a je bez možnosti znovuzvolenia. 
2.	Do pôsobnosti valného zhromaždenia patrí: 
a)	odmietnutie konaní uskutočnených zakladateľmi pred vznikom spoločnosti, 
b)	schvaľovanie ročnej účtovnej závierky, rozdelenie zisku a úhrady strát,
c)	schvaľovanie stanov a ich zmien,
d)	rozhodovanie o zmene spoločenskej zmluvy (podľa § 141 Obch. zákonníka),
e)	rozhodovanie o zvýšení alebo znížení základného imania, 
f)	vymenovanie, odvolanie a odmeňovanie konateľov, 
g)	vymenovanie, odvolanie a odmeňovanie členov dozornej rady, 
h)	vylúčenie spoločníka podľa § 113 ods. 4 Obch. zákonníka, 
i)	rozhodovanie o zrušení spoločnosti, ak to spoločenská zmluva pripúšťa. 
3.	Valné zhromaždenie je uznášania schopné, ak sú prítomní spoločníci vlastniaci minimálne polovicu všetkých hlasov. Každý spoločník má rovnaký počet hlasov a váha hlasu každého spoločníka je rovnaká.
4.	Valné zhromaždenie rozhoduje nadpolovičnou väčšinou hlasov prítomných spoločníkov okrem prípadov, kedy sa hlasuje o otázkach, prináležiacich do výlučnej právomoci valného zhromaždenia [odsek 2 písm. a), c), d), e) a i) tohto článku]. V takýchto prípadoch je na prijatie rozhodnutia potrebná dvojtretinová väčšina všetkých hlasov spoločníkov. Valné zhromaždenie hlasuje o všetkých uzneseniach verejne. 
5.	Konatelia sú povinní zvolať riadne valné zhromaždenie minimálne raz za rok spôsobom, uvedeným v § 129 ods. 1 Obch. zákonníka. 
Mimoriadne valné zhromaždenie sú konatelia povinní zvolať, ak: 
5.1	rezervný fond klesol pod polovicu hodnoty, ktorú mal v čase konania posledného valného zhromaždenia, 
5.2	požiadajú o zvolanie spoločníci vlastniaci minimálne 10 % základného imania spoločnosti, 
5.3	je potrebné riešiť otázku prevodu, prechodu, dedenia alebo delenia obchodného podielu. 
6.	Z valného zhromaždenia sa spíše zápisnica, v ktorej sú zachytené predovšetkým: 
6.1	dôležité skutočnosti z priebehu zhromaždenia,
6.2	všetky rozhodnutia s uvedením počtu hlasov za, proti a zdržaných hlasovania a 
6.3	na požiadanie spoločníka jeho stanovisko k určitému uzneseniu. 
K zápisnici sa prikladajú všetky písomné podania a vyhlásenia. Zápisnicu podpisuje predseda zhromaždenia, zapisovateľ a dvaja overovatelia podpisov zvolení na začiatku zhromaždenia. Konatelia sú povinní do 10 dní od skončenia zhromaždenia rozposlať kópie zápisnice všetkým spoločníkom. 
7.	Valné zhromaždenie si môže vyhradiť právo rozhodovať aj o veciach, ktoré inak patria do pôsobnosti iných orgánov spoločnosti. 
Čl. VIII
Konatelia
1.	Štatutárnym orgánom spoločnosti sú dvaja konatelia. Každý z nich má právo konať samostatne v mene spoločnosti. 
2.	Konateľov menuje a odvoláva valné zhromaždenie. Návrh na odvolanie konateľa môže podať ktorýkoľvek spoločník. 
3.	Konatelia riadia spoločnosť vo všetkých veciach, ktoré nie sú vo výlučnej pôsobnosti valného zhromaždenia. 
4.	Konatelia sú povinní: 
4.1	zabezpečiť vedenie zákonom predpísanej evidencie a účtovníctva,
4.2	viesť zoznam spoločníkov, 
4.3	informovať spoločníkov minimálne jeden raz za štvrťrok o stave spoločnosti. 
5.	Konatelia vykonávajú voči zamestnancom spoločnosti všetky práva a povinnosti zamestnávateľa.
6.	Konatelia nesmú bez predchádzajúceho schválenia valným zhromaždením: 
6.1	uzatvárať vo vlastnom mene alebo na vlastný účet obchody súvisiace s predmetom podnikania spoločnosti a zúčastňovať sa na podnikaní inej spoločnosti ako spoločník s neobmedzeným ručením, ani byť predstaviteľom inej spoločnosti s rovnakým alebo podobným predmetom podnikania, 
6.2	prevziať cudzie záväzky, 
6.3	prevziať menom spoločnosti ručenie, 
6.4	nadobúdať a scudzovať účasti na iných spoločnostiach, 
6.5	nakladať s pohľadávkami a záväzkami spoločnosti, ktorých hodnota je vyššia ako 50 000 € (slovom päťdesiattisíc eur) okrem bežného hospodárenia spoločnosti,
6.6 	ozširovať alebo zužovať predmet podnikania a 
6.7	uzatvárať nájomné a leasingové zmluvy na obdobie viac ako dva roky a sumu vyššiu ako 50 000 € (slovom päťdesiattisíc eur). 
7.	Prvými konateľmi spoločnosti sú: 
Jozef Sivý, bytom Žilina Čajakova ul. č. 2, r. č. ..................................................
Ján Biely, bytom Žilina, Puškinova ul. č. 8, r. č. ..................................................
Čl. IX
Zvýšenie a zníženie základného imania
Spoločnosť pri zvyšovaní/znižovaní základného imania postupuje podľa ustanovení § 142 až § 147 Obch. zákonníka. 
Čl. X
Rezervný fond
1.	Rezervný fond spoločnosť vytvorí z čistého zisku vykázaného v riadnej účtovnej závierke za rok, v ktorom sa zisk prvý raz vytvorí, a to vo výške najmenej 5 % z čistého zisku, nie však viac ako 10 % základného imania.
2.	O použití rezervného fondu rozhodujú konatelia v súlade s ustanovením § 67 ods. 1 Obch. zákonníka.
Čl. XI
Rozdelenie zisku
Valné zhromaždenie spoločnosti schvaľuje ročnú účtovnú závierku a rozhodne o rozdelení čistého zisku, ktorý zostane po zaplatení daní a poplatkov. Pri rozdeľovaní zisku sa dodrží nasledujúce poradie: 
1.	prídel do rezervného fondu, 
2.	výdavky na iné účely (investície a pod.), 
3.	rozdelenie medzi spoločníkov v pomere ich vkladov. 
Čl. XII
Konanie a podpisovanie za spoločnosť
1.	V mene spoločnosti konajú dvaja konatelia, každý z nich samostatne. 
2.	Právo podpisovať menom spoločnosti majú obaja konatelia samostatne. Konatelia sa podpisujú tak, že k obchodnému menu spoločnosti pripoja svoj podpis. 
Čl. XIII
Riešenie sporov
V prípade, že pri plnení tejto spoločenskej zmluvy vzniknú medzi spoločníkmi spory, ktoré sa nepodarí riešiť zmierom, spoločníci majú právo podať na súd návrh na začatie súdneho konania. 
Čl. XIV
Predpokladaná výška nákladov
Predpokladaná výška nákladov spojených so založením a vznikom spoločnosti je 2 000 €. Náklady predstavujú súdne poplatky, notárske poplatky a odmenu advokátovi za spracovanie dokumentácie na založenie a vznik spoločnosti.
Čl. XV
Poskytnutie výhod
Osobám, ktoré sa podieľajú na založení spoločnosti alebo na činnostiach smerujúcich k nadobudnutiu oprávnenia na jej činnosť neboli poskytnuté žiadne osobitné výhody.
Čl. XVI
Zrušenie spoločnosti a vysporiadanie spoločníkov
pri likvidácii spoločnosti
1.	Okrem dôvodov uvedených v § 68 Obch. zákonníka a ďalších zákonných dôvodov môže byť spoločnosť zrušená aj dohodou spoločníkov. 
2.	Po zrušení spoločnosti s likvidáciou má každý spoločník právo na podiel na likvidačnom zostatku v pomere vlastného vkladu k vkladom ostatných spoločníkov. 
XVII.
Záverečné ustanovenia
1.	Pri riešení ďalších otázok neupravených touto zmluvou sa zmluvné strany budú riadiť ustanoveniami Obchodného zákonníka. 
2.	Všetky zmeny a doplnky v tejto zmluve musia mať písomnú formu a ich platnosť je podmienená súhlasom všetkých spoločníkov. 
3.	Náklady, vynaložené na založenie a vznik spoločnosti, uhradia spoločníci v pomere ich vkladov do spoločnosti. Po vzniku spoločnosti tieto náklady nesie spoločnosť. 
4.	Ak niektoré ustanovenia tejto zmluvy budú zmenené rozhodnutím valného zhromaždenia alebo stratia platnosť, táto zmluva ako celok platnosť nestráca. 
5.	Táto zmluva bola vyhotovená v (počet rovnopisov) rovnopisoch. 
6.	Text zmluvy sa nesmie ďalej rozširovať. 
7.	Spoločníci po prečítaní znenia zmluvy vyhlasujú, že obsah zmluvy vyjadruje ich vôľu a na znak súhlasu ju vlastnoručne podpisujú. 
Žilina 15. 1. 2023
	(úradne overené podpisy všetkých spoločníkov)